b'\n_START_ARTICLE_\nDragotin Jesenko\n_START_SECTION_\n\xc5\xbdivljenje\n_START_PARAGRAPH_\nDragotin Jesenko se je rodil kot nezakonski otrok v ljubljanski de\xc5\xbeelni bolni\xc5\xa1nici. Mladost je pre\xc5\xbeivel v pomanjkanju, kmalu mu je umrla mama, nato \xc5\xa1e stara mama. Nadalje je \xc5\xbeivel v rejni\xc5\xa1tvu, najprej pri dru\xc5\xbeini Zor nato pa pri Belarjevih._NEWLINE_Dokon\xc4\x8dal je pet razredov gimnazije, iz \xc5\xa1estega pa je izstopil, predvsem zaradi pritiska nem\xc5\xa1kega profesorja. Od\xc5\xa1el v Trst, da bi nadaljev s \xc5\xa1olanjem, a tam ni mogel dobiti nikakr\xc5\xa1ne podpore, zato se je vrnil nazaj v Ljubljano. V Ljubljani se je zaposlil v pisarni banke "Slavija", kjer je ostal do smrti. Poleg uradni\xc5\xa1kega dela se je ukvarjal tudi z zasebnim pou\xc4\x8devanjem, u\xc4\x8dil je npr. sina Ivana Hribarja._NEWLINE_Poro\xc4\x8dil se je star nekaj nad dvajset let, imel je sedem otrok. Umrl pa je za \xc5\xa1enom leta 1902.\n_START_SECTION_\nUstvarjanje\n_START_PARAGRAPH_\nSvoje pesmi je objavljal v Slovanu, Ljubljanskem zvonu, U\xc4\x8diteljskem tovari\xc5\xa1u, Brusu, Slovenskem narodu itd. V njegovih pesmih se odseva njegovo \xc5\xbeivljenje. V njih se ka\xc5\xbee dobrota njegova srca, ob\xc4\x8dutljivost du\xc5\xa1e, dozorelost duha, sr\xc4\x8dna mehkoba in plemenitost. Po vsebini so nekatere pesmi duhovite, v njih je mo\xc4\x8d zaslediti sarkazem in satiro, ki sta rezultat te\xc5\xbekega \xc5\xbeivljenja._NEWLINE_Za \xc4\x8dasa svojega \xc5\xbeivljenja ni izdal samostojne zbirke. \xc5\xa0ele leta 1905 (morda 1904) je Engelbert Gangl, ob podpori Frana Nedeljka in Ivana Hribarja, izdal zbirko Pesmi (COBISS). V zbirko so bile uvr\xc5\xa1\xc4\x8dene samo nekatere pesmi, tudi neobjavljene. Izlo\xc4\x8dene so bile prigodnice in pesmi s politi\xc4\x8dno vsebino.'